GiliGold/VAD_KnessetCorpus huggingface dataset:
ראובן ריבלין: כמובן שהבטיחו לי שמשרד הביטחון יעמוד מאחרי הבקשה לדחייה נוספת.
ראובן ריבלין: אני שמעתי את ההבטחה והתברר לי כמובן שההבטחה לא יכולה להתממש שכן משרד הביטחון חושב שקיומה של הוועדה הוא כורח בל יגונה לקיומה של מערכת הביטחון מול תקציב הביטחון ותקציב המדינה.
ראובן ריבלין: אנחנו יודעים שהיה עד אתמול מועמד אחד לוועדת החוץ והביטחון, והוא המועמד שהגיש את מועמדתו.
ראובן ריבלין: אנחנו יודעים גם - - -
רחל אדטו: של הוועדה המשותפת.
ראובן ריבלין: מי שייבחר לוועדת חוץ וביטחון, באופן אוטומטי הוא גם יו"ר הוועדה המשותפת.
ראובן ריבלין: אפשר לבחור אחר במקומו אבל אקס-אופיציו לא תהיינה בעיות כי הוא יוכל לבוא ולקבוע גם את הסדר.
ראובן ריבלין: להבנתי, לא נמצא מועמד משום שכל הצדדים התחפרו בעמדותיהם, שכל אחת מהן מכובדת בעיניי אבל זה לא מונע לקיים דיון ולמנות מישהו זמני שיוכל לנהל את המערכת.
ראובן ריבלין: לכן החלטנו שהיום אנחנו נבחר את היושב ראש הזמני.
ראובן ריבלין: היום בבוקר התבקשנו, יו"ר ועדת הכנסת וגם אנוכי להתספק בבחירות יו"ר הוועדה המשותפת בתקציב הביטחון כיושב ראש זמני.
ראובן ריבלין: אני אומר לכם שלא הלחץ הפוליטי משפיע עלי, אבל אני לא רוצה לשים מכשול בפני המערכת הפוליטית על-מנת שתתנגש ללא מוצא.
דוד רותם: מי מבקש את הבקשות האלה?
ראובן ריבלין: כנראה לא הייתי ברור.
ראובן ריבלין: אמרתי שיש שתי מערכות.
ראובן ריבלין: אחת היא מערכת סיעת קדימה והשנייה היא מערכת סיעת הליכוד.
ראובן ריבלין: בכל אחת מהן יש יושב ראש התנועה.
ראובן ריבלין: אחת היא ראש האופוזיציה מקדימה ואחד הוא ראש הממשלה מהליכוד.
ראובן ריבלין: אמרתי את ראש האופוזיציה קודם, כי יש לה מנדט אחד יותר מאשר הליכוד וכיושב ראש הכנסת אני מונה את הסיעות לפי סדר בחירתן וגודלן.
ראובן ריבלין: לא מצאתי את הדרך להביא אותם.
ראובן ריבלין: הצעתי להם בזמנו הצעת פשרה, ההצעה הזאת היא בינם לביני למרות שהיא פורסמה.
ראובן ריבלין: היה לנו עד היום בבוקר מועמד אחד והוא היה אריה אלדד.
ראובן ריבלין: אני יודע שסיעת הליכוד עמדה על כך שהואיל והיא מחזיקה את ועדת הכלכלה היא לא מבקשת בצעד של אימפריאליזם לכבוש גם את ועדת החוץ והביטחון.
ראובן ריבלין: לכן היא באה ואמרה אפילו שהיא מעדיפה אדם מהאופוזיציה על-מנת שהוא יהיה יושב ראש הוועדה ולפיכך לא פסלה את מועמדתו של חבר הכנסת אריה אלדד אם לא יימצא מועמד אחר.
ראובן ריבלין: כמובן שהפררוגטיבה המלאה על דעת הליכוד, כפי שהוסבר לי, היא בידי סיעת קדימה שלה שייכת, לדעת הליכוד, הוועדה הזאת.
ראובן ריבלין: אני שמח לשמוע, קודם כל, שיש היום מסיעת קדימה מועמד שהוא לזמן שאול יהיה יו"ר הוועדה.
ראובן ריבלין: אני מכבד את הבקשה הזאת, גם של הקואליציה וגם של האופוזיציה.
שי חרמש: לוועדה המשותפת.
ראובן ריבלין: לוועדה המשותפת.
ראובן ריבלין: לא עולה ולא מתקבל על הדעת שלא יהיה גם מישהו שמתמנה לוועדת החוץ והביטחון לזמן שאול.
שי חרמש: שאול בכוונה?
מרינה סולודקין: תרתי משמע.
ראובן ריבלין: זמן שאול זה זמני בעברית צחה.
שי חרמש: התכוונתי לשאול אחר.
ראובן ריבלין: בעברית צחה, זמני הוא שאול.
ראובן ריבלין: לכן אני ממליץ בפני הוועדה ובפני יו"ר הוועדה, בפני יו"ר ראש הקואליציה ובפני חבריי מקדימה, לשקול את האפשרות למנות מייד, על-מנת שנוכל להביא בפני ועדת חוץ וביטחון את ראש הממשלה, את שר הביטחון, את שר החוץ, את כל ראשי שירותי הביטחון בישראל.
ראובן ריבלין: יבואו ויתנו דוח מפורט ויום יומי בכל מה שקשור לביטחוננו, כתפקידה ומחויבותה של הכנסת, ולא להתעסק בנושאים פוליטיים כדי למנוע את החובה שלנו.
ראובן ריבלין: זאת לא הזכות שלנו, חובתנו לנהל את ענייני המדינה במשטר של הדמוקרטיה הפרלמנטרית.
ראובן ריבלין: אדוני היושב ראש, אנחנו נאלצים, כי אנחנו כולנו פוליטיקאים, לקבל את הבקשה של שתי המפלגות למנות רק יושב ראש זמני לוועדה המשותפת.
ראובן ריבלין: אני קורא לכל החברים כאן ולכל ראשי התנועות, כי נדמה לי שעוד 10 פגישות לא יוכלו להביא לידי הכרעה מה שלא הוכרע בפגישה שהתקיימה ביום ראשון.
ראובן ריבלין: העובדות ברורות וצריכים להכריע.
ראובן ריבלין: כל אחד על-פי דרכו ועל-פי דעתו.
ראובן ריבלין: אסור לנו להפקיר את החובה שלנו בגלל בעיות ומכשלות פוליטיות יהיו אשר יהיו ותהיינה המפלגות צודקות אשר תהיינה.
ראובן ריבלין: אני מתנצל על כך שאם דבריי היו בבחינת איזו התרסה, אני אומר זאת מתוך דאגה לכנסת.
ראובן ריבלין: אני בטוח שכך נגיע גם להבנה ולהסכמה, כפי שאתם מגיעים היום.
רחל אדטו: לכן הקריאה שלך לאנשי קדימה - - -
ראובן ריבלין: לאנשי קדימה והליכוד באותה מידה, באותה מידה.
ראובן ריבלין: אפשר לבחור יו"ר זמני שהוא לא - - -
מרינה סולודקין: גם לוועדת כלכלה אפשר.
ראובן ריבלין: הכול אפשר.
ראובן ריבלין: רבותיי, אני רוצה לומר לכם שהציבור כבר לא יתרגש עם נסגור את הכנסת וזאת הבעיה החמורה ביותר של כולנו.
ראובן ריבלין: זאת הבעיה החמורה ביותר של כולנו ולכן באתי הנה.
ראובן ריבלין: יש גבול לכל דבר, אפילו הוא בקדושת הפוליטיקה הישראלית.
יריב לוין: תודה רבה אדוני היושב ראש.
יריב לוין: הייתי מבקש לשמוע האם יש לנו מועמד לתפקיד?
יריב לוין: אני לא יודע מי מתנדב.
יריב לוין: אני יכול לומר לכם שלפני כמה דקות במליאה התבקשתי להודיע על חילופי אישים מטעם סיעת קדימה בוועדת החוץ והביטחון ובוועדה המשותפת, באופן שחבר הכנסת שאול מופז הצטרף לוועדה הזאת.
יריב לוין: האם נשלחתי לשם לתפארת החילוף הזה בלבד או שהיתה מטרה מאחרי העניין הזה?
דוד רותם: וכבר עשית את זה?
דוד רותם: יש נושאים שאתה עושה אותם כל-כך מהר, זה מדהים.
יריב לוין: אני באמת מבקש מיו"ר סיעת ישראל ביתנו, אנא עזור לי.
יריב לוין: יושב ראש ועדת החוקה, שלוקח לדון אצלו בחוק בין 3 חודשים ל-9 חודשים במקרה הטוב, מלין על-כך שאני לא דן בבקשותיו תוך 48 שעות.
יריב לוין: מאחר שאני יודע שכוח השכנוע שלי הוא לא מספיק - - -
דוד רותם: אצלי מתחילים לדון בחוקים מסוימים אחרי שנה וחצי.
יריב לוין: אני פונה לאינסטנציה שיש לה את הסמכות לפתור את הבעיה כדי שהנושא הזה ייפתר.
יריב לוין: אדוני יושב ראש הקואליציה, הושבתי אתכם יחד לא במקרה.
יריב לוין: אנא תעזור לי לסיים את העניין הזה.
דוד רותם: אם אתה רוצה, אין לי בעיה, מחר מתפנים לי שעתיים בבוקר.
יריב לוין: חבר הכנסת רותם, זה רעיון לא טוב.
דוד רותם: זה חוק שלך.
יריב לוין: אני בטוח, אבל זה רעיון לא טובה.
יריב לוין: אתה יודע שלא זאת הדרך להגיע איתי להסדרים.
יריב לוין: חבר הכנסת אלקין, התושיע אותנו?
זאב אלקין: לא נמצאת כאן יושבת ראש סיעת קדימה.
רחל אדטו: אני מייצגת את הסיעה.
רחל אדטו: מבחינת סיעת קדימה, אנחנו מציעים כיושב ראש זמני של הוועדה המשותפת לוועדת חוץ וביטחון ולוועדת הכספים לנושא תקציב הביטחון, מתוך הכרה והבנה לחשיבות של הנושא כפי שהוצג בצורה מאוד ברורה על-ידי יושב ראש הכנסת.
רחל אדטו: אנחנו מציעים את יושב הראש הזמני, חבר הכנסת שאול מופז, שימלא את התפקיד הזה עד שייבחר יושב ראש קבוע לוועדה, מי אשר ייבחר.
זאב אלקין: אנחנו כמובן מצטרפים להצעה הזאת, כפי שסוכם הבוקר בינינו לבין יושבת ראש סיעת קדימה ומבקשים מוועדת הכנסת לאשר את המינוי.
דוד רותם: אפשר התייעצות סיעתית?
יריב לוין: חבר הכנסת רותם, בישראל ביתנו אין התייעצויות סיעתיות, יש החלטות וביצוע.
יריב לוין: אנא, אל תמציא פה פטנטים חדשים.
דוד רותם: זה נכון, אבל מכיוון שלא אתה מחליט מה יהיו ההחלטות, אני צריך לדבר עם היושב ראש.
יריב לוין: היושב ראש, האמן לי, יודע להעביר את המסרים בלי צורך אפילו  - תבדוק.
דוד רותם: אפשר לקבל התייעצות סיעתית.
יריב לוין: חבר הכנסת רותם, אתה תתגבר על העניין, אני בטוח.
יריב לוין: רבותיי, אני רק רוצה להדגיש שני דברים.
יריב לוין: אחד, המינוי הוא זמני אמנם, אבל הוא עומד בתוקפו כל עוד לא נעשה משהו אחר.
רחל אדטו: ככה זה הוצג בצורה מאוד ברורה.
ראובן ריבלין: לא יותר משלושה חודשים.
יריב לוין: אבל הוא עומד כרגע בתוקפו.
רחל אדטו: הוצג מלכתחילה שזה מינוי זמני.
יריב לוין: שנית, צריך להבהיר שבכובעו כיושב ראש זמני, יש לו את מלוא הסמכויות.
יריב לוין: הוא יכול לנהל את הוועדה כפי שצריך ולעשות את כל מה שנדרש.
יריב לוין: הדברים האלה צריכים להיות ברורים.
יריב לוין: אם כך, אני עובר להצבעה.
יריב לוין: מי בעד ההצעה לבחור בחבר הכנסת שאול מופז לתפקיד יושב ראש זמני לוועדה המשותפת של ועדת החוץ והביטחון וועדת הכספים לתקציב הביטחון.
יריב לוין: אני בעד, כמובן.
יריב לוין: הצבעה     בעד – רוב נגד – אין נמנעים אין
יריב לוין: נגד אין, נמנעים אין, לפיכך פה אחד אושר המינוי של חבר הכנסת שאול מופז.
יריב לוין: אנחנו נאחל לו הצלחה ונקווה שכהונתו הזמנית תהיה קצרה.
יריב לוין: הקבועה, מי שייבחר שתהיה ארוכה כמה שיותר.
יריב לוין: רבותי, צהריים טובים, אני פותח את הישיבה.
יריב לוין: הנושא הראשון על סדר היום: ערעורים על החלטת יושב ראש הכנסת והסגנים שלא לאשר דחיפות הצעות לסדר היום.
יריב לוין: שני ערעורים מונחים בפנינו, הראשון הוא ערעורו של חבר הכנסת אריה אלדד בנושא: הדלפת מסמכי האמריקנים באתר ויקיליקס.
אריה אלדד: חבל לבזבז זמן ולהכביר מילים על חשיבות עצם התופעה וגם על התוכן שהודלף במסמכים הללו.
אריה אלדד: כל העולם עוסק בכך, כל הממשלות בעולם עוסקות בכך, הפרלמנטים בעולם עוסקים בכך.
אריה אלדד: כותרת ראשית ב'הארץ' אתמול היא שה-CIA הורה לשגרירות בתל-אביב לאסוף מידע על ישראל באמצעות סוכנים והטקסטים אומרים שסוכנים אמריקנים נדרשו לדווח על הכנות צה"ל לנהל מבצעים מוגברים נגד יעדים פלסטינים בגדה המערבית, בעזה, בלבנון, נגד יעדים לבנוניים או סוריים וכו'.
אריה אלדד: נושאי ההתבטאויות השונות ביחס למדיניות הגרעין האיראני, גם הנושאים השונים שעלו ביחס להתבטאויות בארץ, מה עשו האיראנים כדי להבריח מרגלים לבנון באמצעות הסהר האדום, איך אנחנו מתייחסים לסהר האדום, איך אנחנו מתייחסים לסהר האדום שמסתובב בתוך ירושלים בעקבות הידיעות הללו.
אריה אלדד: יש בוודאי מאות נושאים שונים שראוי להתייחס אליהם לאור ההדלפה, אבל גם עצם העובדה שכל תדרוך שנותן פקיד ישראלי כזה או אחר, שגריר ישראלי, משרד החוץ, משרד הביטחון, שנותנים לנציגים אמריקנים איך מחר בבוקר מנחה הממשלה את נציגיה, כשהם נפגשים עם נציגים אמריקנים, מה הם אומרים להם?
אריה אלדד: מה להגיד?
אריה אלדד: מה לא להגיד?
אריה אלדד: בידיעה שכל מה שנאמר בחדרים הללו יכול להתפרסם מחר.
אריה אלדד: האם ממשלת ישראל מוציאה הנחיות אחרות לנציגיה כשהם מקיימים מגע עם נציגים אמריקנים בעקבות השטפון הכללי הזה, שהופיע בכל העולם?
אריה אלדד: אני סבור שהכנסת לא יכולה להתעלם מהנושא שהוא בראש סדר היום המדיני, הציבורי, הפוליטי, הבין-לאומי ולהגיד: זה לא מעניין אותנו, זה לא שייך לדיון הכנסת.
יריב לוין: חבר הכנסת, אדוני סגן יושב ראש הכנסת, גאלב מג'אדלה, אני מניח שאתה מייצג כאן את הנשיאות.
גאלב מג'אדלה: נתבקשתי על ידי חברי כרמל שאמה לייצג את הנשיאות במקומו.
גאלב מג'אדלה: עם כל ההערכה והכבוד שיש לי לחבר הכנסת אלדד ואני מכיר בחשיבות דבריו, הנשיאות לא ראתה לנכון לאשר את זה כמעט פה אחד.
זאב אלקין: זה היה דווקא פה אחד.
גאלב מג'אדלה: אני לא נכנס לפרטים.
יריב לוין: אנחנו צריכים את הפרטים, אנחנו רוצים לדעת למה לא.
זאב אלקין: אני נכחתי בנשיאות, אדוני היושב ראש.
גאלב מג'אדלה: חבר הכנסת אלקין באמת היה בוויכוח בנושא.
יריב לוין: התשובה צריכה להינתן, אחרת על בסיס מה נחליט?
גאלב מג'אדלה: החברים אמרו שזה פרסום ראשון, עוד לא יודעים מה ומי.
גאלב מג'אדלה: החברים בנשיאות הצביעו פה אחד.
יריב לוין: חבר הכנסת מג'אדלה, באופן עקרוני אני בגישה ובדעה שאנחנו  צריכים לא להתערב בעבודת הנשיאות אלא במקרים באמת יוצאי דופן.
יריב לוין: מאידך, לכאורה על פניו, זה ממש מקרה יוצא דופן.
יריב לוין: זה נושא כל כך חשוב, כל כך מרכזי, כולם עוסקים בו.
יריב לוין: אנחנו צריכים איזשהו הסבר, חבר הכנסת אלקין.
זאב אלקין: היו שני נימוקים שבעקבות שני הנימוקים האלה הנשיאות פה אחד, אם זכרוני אינו מטעה אותי, הנשיאות דחתה את הנושא הזה וגם את הנושא הבא.
זאב אלקין: הנימוק האחד הוא הנימוק התוכני.
זאב אלקין: כשהנושא הזה הוצג, וזה היה עוד לפני פרסום של תכנים שונים שהתפרסמו, הנושא שהוצג לדיון זה עצם ההדלפה ולא תוכן כזה או אחר שיצא מאז במשך יומיים.
זאב אלקין: היתה עמדה פה אחד בנשיאות, שלגבי הדלפה של חומר אמריקני- איך הוא דולף, למה הוא דולף וכו' – אין מה לבקש תשובות מממשלת ישראל.
זאב אלקין: זה לא רלוונטי ואין כל כך מה לדון בכנסת.
זאב אלקין: האדם היחיד שאפשר להזמין שיענה על זה הוא הילרי קלינטון, אבל אני לא חושב שהיא תבוא לענות.
אריה אלדד: השאלה היא איך אתה מתדרך את נציגי ישראל.
זאב אלקין: הרי אפילו לא פורסם חומר ישראלי.
זאב אלקין: פורסמו דיווחים אמריקנים על פגישות עם אישים ישראלים כאלה ואחרים, שזאת שאלה פנימית של האמריקנים, איך הם רושמים ואת מה.
זאב אלקין: לגבי השאלה האחרת, והיא רלוונטית מאוד – בינתיים, בימים האלה, פורסמו אמירות כאלה ואחרות ומסמכים כאלה ואחרים שמתעדים עמדות של אישים ישראלים בכירים.
זאב אלקין: כל אמירה כזאת, בעיניי ראויה להצעה לסדר היום.
זאב אלקין: יבוא חבר הכנסת, יגיש את זה בשבוע הבא כהצעה לסדר – אמירתו של ראש ממשלה כך, אמירתו של שר ביטחון כך, דיווח כזה, דיווח אחר, כל נושא כזה בהחלט ראוי להיות נושא להצעה לסדר ואני מניח שלרבים מהם יש סיכוי להיות מאושרים בנשיאות, אבל הנושא שהוגש כפי שהוגש ביום שני, אין לו מקום.
זאב אלקין: זה הצד התוכני.
זאב אלקין: בצד הטכני, שגם אותו כדאי לזכור, השבוע לא שבוע רגיל בכנסת.
זאב אלקין: ביום רביעי לא נספיק אפילו חקיקה פרטית, ולכן מראש הנטייה בנשיאות היתה לאשר מעט מאד נושאים של השרים הרלוונטייים שיהיו היום בכנסת ויכולים לענות.
זאב אלקין: ולכן, אני הייתי מציע למי שרוצה לדון בנושא הזה, אבל זה חל גם על הנושא השני, להגיש את זה עוד פעם לשבוע שיהיה שבוע רגיל.
זאב אלקין: אפילו שבוע הבא יותר קל.
זאב אלקין: הוא עדיין חנוכה, אבל אין 40 חתימות ויש סיכוי שיספיקו הצעות לסדר היום ביום רביעי ויתקיים על זה דיון.
יריב לוין: חבר הכנסת אלדד, אני יכול לבקש ממך לקרוא את נוסח הבקשה שנלוותה להצעה לסדר היום?
אריה אלדד: היא לא אצלי.
יריב לוין: אני רוצה לקרוא את הנימוקים של ההצעה כאשר היא הועברה לנשיאות.
אריה אלדד: לצערי היא לא עליי.
יריב לוין: הבקשה שלך דיברה על עצם פעולת ההדלפה או על הנושא עצמו, על תוכן ההדלפה?
אריה אלדד: על ההדלפה ובאמת לא ידעתי את התוכן.
אריה אלדד: בראשית דבריי הסברתי שמחר בבוקר תיערך פגישה בין נציג משרד החוץ ונציג השגרירות האמריקנית לתדרוך כללי.
אריה אלדד: איזה הנחיות נותנת היום הממשלה לנציגיה, כאשר הם נפגשים עם נציגים אמריקנים לאור ההדלפה?
יריב לוין: זה היה כתוב בבקשה שלך?
אריה אלדד: בבקשה היה כתוב כך: לאור הדלפת מאות אלפי מסמכים אמריקנים לרשת האינטרנט, אני מבקש שהכנסת תדון בהיערכות לקראת אפשרויות של הדלפות נוספות בעתיד.
יריב לוין: הבנתי, זה הרעיון.
דוד רותם: אדוני היושב ראש, עם כל הכבוד, אני באמת לא חושב שהנוסח שבו נוסחה הבקשה הוא חשוב.
דוד רותם: אני חושב שהמהות חשובה מאוד.
דוד רותם: אני דווקא שמחתי בגלל ההדלפות האלה כי גיליתי שראש הממשלה אימץ את גישתה של ישראל לחילופי שטחים, ואני מאוד שמח על זה.
דוד רותם: חבל שזה לקח לו כל כך הרבה זמן, אבל זה משמח.
דוד רותם: אני חושב שיש פה בעיה אמיתית, שכולנו צריכים לחשוב עליה.
זאב אלקין: אני לא בטוח שאני אופטימי כמוך, כי אני חושש שאלה שטחים אחרים.
יעקב כץ: אל תדאג, דודו, מחר יתברר שהוא כבר אימץ את הרעיון של מר"ץ, שיושבים פה, למסור את כל ארץ ישראל.
יעקב כץ: כל יום מתגלים עוד מסמכים.
יעקב כץ: , אצלו זה מידרדר לאט-לאט.
יעקב כץ: מזל שיש לנו יריב, לשמור לנו על ארץ ישראל.
דוד רותם: אי אפשר לדבר בחופשיות כי ישר אתם מפליגים למחוזות אחרים.
דוד רותם: אני חושב שההדלפה הזאת יש לה משמעות גם כלפי מדינת ישראל.
דוד רותם: מחר בבוקר נוסע ראש המוסד ומדבר עם ראשי הממשל בארצות הברית ואנחנו לא יודעים אם בעוד יומיים זה לא יהיה באינטרנט.
דוד רותם: יש לעניין הזה חשיבות וישראל צריכה להיערך לעניין הזה, כי בסופו של דבר אנחנו צ ריכים לדאוג לעצמנו.
דוד רותם: ההדלפה לא כל כך מעניינת אותי כל זמן שמדליפים שמלך סעודיה רוצה לתקוף באיראן, אבל זה מטריד אותי כשמדברים עלינו.
דוד רותם: ולכן אני חושב, עם כל הכבוד, שצריך לאשר את ההצעה הזאת.
דוד רותם: יכול להיות שבגלל חוסר זמן היא לא תידון ביום רביעי זה אלא תידחה ליום רביעי הבא, אבל זו הצעה שראוי שהכנסת תדון בה.
יריב לוין: אני מוכרח לומר שגם אני בתחושה שאם אנחנו רוצים להיות רלוונטיים, זה בדיוק סוג הנושא שחייב להידון, אחרת במה אנחנו דנים?
יריב לוין: נדון בעוד שבועיים במה שפורסם ועוסקים בו כעת חיה?
יריב לוין: אחת הבעיות הקשות הן שאנחנו ממילא נמצאים במצב שקצב האירועים הוא כזה, שגם כאשר מאשרים ביום שני, לא תמיד עד יום רביעי הוא רלוונטי.
יריב לוין: כאן יש נושא שברור לגמרי שהוא רלוונטי שהוא יהיה רלוונטי עוד השבוע, בלב העניינים.
זאב אלקין: נניח שאנחנו מצביעים היום בעד הערעור, זה לא יידון השבוע כי השבוע זה היום והיום הממשלה תגיד שהיא לא מספיקה להיערך וזאת זכותה, ולכן זה יידחה ליום רביעי, וביום רביעי זה לא יעבור כי לא יספיקו חקיקה פרטית וכך זה זה יידון בשבוע הבא.
זאב אלקין: לאשר את זה עכשיו על הראש של הנשיאות לשבוע הבא, כשאתה לא יודע - - -
יריב לוין: למה זה לא ידון השבוע?
זאב אלקין: יריב, אתה רוצה שנעשה נסיון?
זאב אלקין: נאשר ואתה תראה שזה לא ידון השבוע.
דוד רותם: אז זה ידון ביום שלישי הבא, מה יקרה?
זאב אלקין: לא, זה לא ידון ביום שלישי הבא, זה ידון מן הסתם ביום רביעי הבא כי תלוי מתי השר מוכן לבוא לענות.
דוד רותם: איזה שר צריך לענות על זה?
זאב אלקין: זאת שאלה מצוינת.
זאב אלקין: לדעתי שר החוץ.
זאב אלקין: אני לא חושב שהוא ירצה להיות פה ביום שלישי.
דוד רותם: אולי יבוא סגן שר החוץ.
זאב אלקין: סגנו, נדמה לי, בחו"ל.
דוד רותם: אם זה לא יהיה ביום שלישי, שיהיה ביום רביעי.
דוד רותם: נלך הביתה בשש וחצי ולא ברבע לחמש.
זאב אלקין: לא, הוועדה הזאת אישרה לוחות זמנים.
מנחם אליעזר מוזס: הדלקת נרות.
דוד רותם: הדלקת נרות – כל הלילה אפשר.
אריה אלדד: היום אי אפשר לדון?
אריה אלדד: לא קורה כלום היום בכנסת חוץ מיום הנכים.
יריב לוין: אני אפילו לא רואה בעיה לאפשר לחבר הכנסת אלדד להציג את זה ותשובה תינתן במועד אחר.
יריב לוין: חבר הכנסת מוזס, רצית לדבר?
מנחם אליעזר מוזס: כן, אני רוצה להתחבר לדברי חברי, דוד רותם.
מנחם אליעזר מוזס: ראש המוסד, כשהוא יילך להיפגש עם מישהו בפנטגון האמריקני, הוא יחשוב עשר פעמים אם מותר לו לומר מה שהוא חושב לומר, כי הרי מחר-מחרתיים זה יודלף.
מנחם אליעזר מוזס: שר הביטחון יצטרך להיזהר מה הוא מדבר.
מנחם אליעזר מוזס: זה דבר מאד קרדינלי וחייבים לדון בעניין הזה,  רק השאלה היא אם יש לנו איזו רפואה למכה הזאת.
יריב לוין: רבותי, אני מבקש לעבור להצבעה.
יריב לוין: מי בעד לקבל את הבקשה של חבר הכנסת אלדד?
יריב לוין: הצבעה     בעד – 3 נגד – 4 נמנעים - אין ערעורו של חבר הכנסת אריה אלדד על החלטת יושב ראש הכנסת לא נתקבל.
יריב לוין: 3 בעד, 4 נגד.
יריב לוין: הבקשה לא נתקבלה.
יריב לוין: אני עובר לבקשה השנייה, בקשתו של חבר הכנסת יעקב כץ בנושא: השחתת אתר הנצחה לחייל על ידי פקחי המנהל האזרחי.
יעקב כץ: תודה ליושב ראש על ההתכנסות, לפחות את זה לא מנעו מאתנו.
יריב לוין: את זה אני לא אמנע.
יריב לוין: אתה יודע.
יעקב כץ: צה"ל יקר לכולנו ואנחנו מדברים על חייל שנהרג על קידוש השם ונהרס אתר ההנצחה שלו על ידי הוראותיו של ברק, שבשנתיים האחרונות הדבר היחיד שהוא עושה זה הוראות להרס בתים יהודיים, הכל בהנחיה של ראש הממשלה נתניהו, שאני יודע שאתה ואלקין לא שמחים על כך, אבל מה נעשה שהוא ראש הממשלה של כולנו, וברק לא עושה שום דבר בלי אישורו של חברו מהסיירת?
דוד רותם: למה אתה הופך את זה לעניין פוליטי כאשר אתה מדבר על עניין רציני.
דוד רותם: כל דבר אצלך זה פוליטיקה.
יעקב כץ: הם התמחו שניהם.
יעקב כץ: כל עוד הרסו בתים ובניינים, הכל מתועד ובעוד חמישי, מאה שנה ההיסטוריה היהודית תעסוק בממשלה הנהדרת הזאת, שמצד אחד לא בונה, לא ביהודה בשומרון, מקפיאה, הורסת, מחריבה, אבל זה שהולכים והורסים אתר הנצחה של סמ"ר אבנר כפיר חזי, שנהרג בדרך לבופור, שמסר את נפשו על ארץ ישראל ועל מדינת ישראל, והוקם אתר הנצחה על ידי חבריו הלוחמים שהשתתפו בטקס בתוך היישוב אלון מורה, בתוך השטח המוכר, כאשר באתר הזה מבקרים אלפי אנשים – מעיין עם אתר הנצחה – ובאים אנשי המנהל האזרחי ומשאירים אחריהם הרס טוטלי, ונדליזם, תוך שהם שוברים והורסים את המעיין ומנפצים את הבריכה ומערכת המים, תוך שהם עוקרים שתילים – לא מדובר כבר על בניינים – מדובר על מקום הנצחה.
יעקב כץ: וזה כשראש הממשלה מאשר לשר ברק לעשות ככל העולה על רוחו.
יעקב כץ: המשפחה הגיעה, בכתה, כל המשפחה.
יעקב כץ: חיילים התחילו לבנות את המקום מחדש ואיזשהו עסקן מפלגתי, שהשתלט לנו על צבא ההגנה לישראל, הפך אותו לצבא של מפלגת העבודה עושה חורבן בכל המודעות של עם ישראל באהבתו לחייליו, באהבתו לזכרון הרוגיו.
יעקב כץ: מה אני ביקשתי?
יעקב כץ: הצעה דחופה לסדר היום להעיר על כך, שמקום שהונצח לזכרו של חייל, נהרס בצורה ונדליסטית על ידי שר הביטחון בהוראותיו של ראש הממשלה נתניהו, שהחליטו כנראה להרוס כל מקום בארץ ישראל.
יעקב כץ: לכן, אני ביקשתי את ההצעה הזאת כהצעה דחופה לסדר היום ואני מבקש פה מוועדת הכנסת, שאתם אולי בעלי לב ובעלי רגש, ולפחות אולי כלפי חיילי צה"ל ננהג בדרך אחרת מדרך שנהגו אנשי המנהל בהוראותיו של ברק, ונחליט החלטה, שלפחות את זכות הזעקה יתנו לנו לזעוק כי אם לא יכולנו להגן על המקום, לפחות את הזעקה תנו לנו לזעוק.
גאלב מג'אדלה: אמר חברי, חבר הכנסת אלקין, וזו האמת.
יעקב כץ: לא מדובר על בניין, לא על בית.
דוד רותם: די כצל'ה, די.
גאלב מג'אדלה: אני לא לוקח את הדברים של חבר הכנסת כ"ץ כפי שהם, אבל זה מקוצר זמן.
גאלב מג'אדלה: מחר יום רביעי ואנחנו צריכים לסיים עד השעה שלוש וביום רביעי הבא עד שעה שלוש.
גאלב מג'אדלה: אגב, אנחנו בדרך כלל מאשרים חמישה-שישה נושאים והפעם אישרנו רק ארבעה נושאים, ונושאים שיש עליהם דרישה של יותר מחמישה-שישה חברי כנסת.
גאלב מג'אדלה: מינימום.
זאב אלקין: וידעו מראש שהתשובה תהיה היום.
ירדנה מלר-הורוביץ: ידענו מי השרים שהיום אמורים להיות בכנסת – השר לביטחון פנים ושר הבריאות.
ירדנה מלר-הורוביץ: לכן ביקשנו שנושאים כאלה יעלו היום.
גאלב מג'אדלה: חבר הכנסת כ"ץ לוקח אותנו למסלול אחר וחבל.
גאלב מג'אדלה: הפעם אני מסכים עם רותם.
גאלב מג'אדלה: הוא לוקח את הנושא הזה למסלול פוליטי ואישי ומנגח את שר הביטחון.
גאלב מג'אדלה: הנשיאות לא עובדת, לא אצל שר הביטחון ולא אצל ראש הממשלה.
יעקב כץ: בזה אני לא בטוח.
גאלב מג'אדלה: הנשיאות עובדת ביושר.
גאלב מג'אדלה: אם אתה רוצה שנדון בנושא, צריך שיהיה גם זמן לדון בו וגם להביא את האנשים שיענו לך.
גאלב מג'אדלה: אין לך כוונה להעלות נושא ושלא יענו לך.
דוד רותם: אדוני היושב ראש, אני לא מקבל את הדברים שאמר חבר הכנסת כ"ץ.
דוד רותם: לא ראש הממשלה ולא שר הביטחון נתנו הוראות כאלה.
דוד רותם: לדעתי כל מה שקרה שם זה בטעות ובשגגה ולא בזדון, ולכן אני הייתי אומר לחבריי: רבותי, בואו נעלה את זה כדי שיבוא סגן שר הביטחון ויגיד: קרתה פה תקלה ואנחנו מצטערים עליה.
דוד רותם: ובזה פעם אחת ולתמיד, חבר הכנסת כ"ץ, המיועד להיות ראש הממשלה הבא של ישראל,  לא יוכל יותר....
גאלב מג'אדלה: איך הוא יבוא?
גאלב מג'אדלה: צריך להזמין אותו.
דוד רותם: לא אמרתי לעשות את זה היום.
דוד רותם: אני אומר שזה דיון שיכול להימשך עשר דקות ובזה ייגמר הסיפור.
דוד רותם: חבר הכנסת כ"ץ יעמוד על הדוכן ויגידי ויגיד כל מה שהוא רוצה ויבואו וירגיעו אותו בחמש דקות על תקלה, שגגה בלא זדון.
דוד רותם: כי אחרת זה יהפוך להיות איזה מן זדון שהרסו פה מי-יודע-מה.
זאב אלקין: אני אבוא דווקא עם הצעה אחרת, שונה מההצעה של חבר הכנסת רותם כי אני חושב שהנושא עצמו בהחלט ראוי לדיון ואני חושב שיש לו גם סיכוי לקבל תמיכה של הנשיאות.
זאב אלקין: יותר מכך, אני חושב שהוא ראוי לדיון אולי אפילו מעבר להצעה של חבר כנסת אחד אלא אפילו נציגים מסיעות אחרות.
זאב אלקין: לכן, הצעתי את זה פה בזמנו של חבר הכנסת יואל חסון ועמדנו בזה וגם במקרים אחרים, שכאשר יש נושא שיש תמיכה די רחבה בו, אני מציע שחבר הכנסת כ"ץ ימשוך את הבקשה שלו השבוע, כי ממילא זה לא ידון היום ולא ידון השבוע, יגיש את זה בשבוע הבא יחד עם כמה חברים.
זאב אלקין: אני מתנדב, אם יריב לא ירצה, מצד הליכוד להצטרף אליו.
זאב אלקין: אני בטוח שיהיו גם חברים אחרים, והנושא, אני מקווה, יאושר על ידי הנשיאות ויבוא לדיון בצורה מסודרת ולא כנגד הנשיאות.
יריב לוין: אני מציע שתקבל את ההצעה הזאת.
יריב לוין: אני חושב שהיא טובה ונכונה.
דוד רותם: אני רוצה להצטרף להצעה הזאת רק בתנאי אחד נוסף, שאנחנו נבקש מהנשיאות ואנחנו נמליץ לנשיאות לקבל את הדבר הזה בשבוע הבא.
יריב לוין: חבר הכנסת מג'אדלה שמע את הדברים והוא בוודאי ייטיב להעביר אותם בישיבת הנשיאות בשבוע הבא.
יריב לוין: הוא שמע כאן את רוח הדברים של החברים, כולל את הדברים שלך.
יריב לוין: אני חושב שמפאת כבודה של הנשיאות, אני לא רוצה לקבל החלטה שהיא המלצה, אבל אני בטוח שסגן יושב ראש הכנסת יעביר את רוח הדברים הברורה כאן.
יריב לוין: חבר הכנסת כ"ץ, מקובל עליך ההסדר?
יריב לוין: אתה מושך את בקשתך?
יריב לוין: ב. הצעות לתיקון תקנון הכנסת – פרק חמישי: הצעות לסדר היום
יריב לוין: אני עובר לנושא הבא והוא: תיקונים לתקנון הכנסת.
יריב לוין: הפרק החמישי שאנחנו עוסקים בו הוא הצעות לסדר היום.
יריב לוין: בישיבה הקודמת התקדמנו בנושא הזה ובעקבות כך ארבל ביצעה מספר תיקונים נוספים, רובם בהתבסס על מה שנאמר כאן.
יריב לוין: חלקם, עד כמה שראיתי, היו גם איזושהי תוספת או שתיים מעבר למה שדובר.
יריב לוין: אני מציע שנעבור במהירות על השינויים שבוצעו בחלק שעברנו עליו בהתבסס על ההערות שהיו ואז נמשיך, החל מהמקום שאליו הגענו, בתקווה שנצליח לסיים את הפרק החשוב הזה.
ארבל אסטרחן: בנוסח שלפניכם הוכנסו שינויים מהישיבה הקודמת וגם ישבתי עם דפנה, הממונה אצלנו על נוסח החוק כך שזה כולל נוסח והערות נוסח שלה.
ארבל אסטרחן: מבחינת הדברים הגדולים יותר, לא נמצאים כאן סעיפים שהוחלט לא לכלול אותן בנוגע לעילות בגללן יכול יושב ראש הכנסת לא לאשר הצעה לסדר היום אלא התייחסות לעילות בוועדת הכנסת עצמה, שיכולה לדון בערעור על החלטה של היושב ראש, אבל כן הוגבלה ועדת הכנסת לדון בתוך שבוע.
ארבל אסטרחן: יש התייחסות לכך שהנמקת חברי הכנסת תהיה לפי סדר ההגשה של ההצעות לסדר, אבל ירדה האופציה שלא קורית בפועל, למרות שהיתה כתובה בתקנון, שהצעה לסדר תוגש  על ידי כמה חברי כנסת.
ארבל אסטרחן: יש פה הסדרה קצת שונה ממה שקיים היום לגבי השאלה איזה שר ישיב ונשארה ההגבלה על כך שזה לא עניין פרוץ, אלא שישיב ראש הממשלה, מה שמופיע אצלכם בסעיף 2(ד): "יכול להשיב על ההצעה לסדר ראש הממשלה, השר שהנושא המוצע בסמכותו או סגנו ואם זה בסמכות ראש הממשלה, גם השר המקשר", אבל אז הוספנו תוספת: "ואולם, בנסיבות מיוחדות ואם יושב ראש הכנסת אישר זאת מראש, רשאית הממשלה להיות מיוצגת על ידי שר אחר".
ארבל אסטרחן: כלומר, אין יותר התייחסות למעורבות של השר המקשר בעניין הזה אלא זה נסיבות מיוחדות ואישור יושב ראש הכנסת מראש.
ארבל אסטרחן: הנושא שהיה קצת מורכב בישיבה הקודמת, של סדר ההצבעה, ניסיתי לנסח אותו מחדש בצורה ברורה.
ארבל אסטרחן: זה מופיע אצלכם בעמוד 3 למטה, ב-2(ח), פסקאות (1), (2) ו-(3).
ארבל אסטרחן: ניסינו להתייחס לכל האפשרויות – מליאה, ועדה, לא לכלול בסדר היום, מה קורה אם יש כמה הצעות של כמה אנשים.
ארבל אסטרחן: כדאי להסתכל על זה ותראו שזה תואם את כל האופציות ואת מה שסוכם.
ארבל אסטרחן: בסעיף 1 הוראה שמזכיר הכנסת ינהל את סדר המכסות עברה לסעיף 8 שמדבר על המכסות, זה מתאים יותר לשם.
ארבל אסטרחן: יש סעיף חדש שמופיע אצלכם בעמוד 2 כסעיף 2(ב), שדיברנו עליו בישיבה הקודמת, שאומר שלא רק ביום רביעי יהיו הצעות לסדר, כמו שכתוב בסעיף 2(א) אלא גם ש "יושב ראש הכנסת רשאי לקבוע כי נוסף על דיון בהצעות לסדר היום בישיבת הכנסת שנועדה לכך, כאמור בסעיף 25(ד), תדון הכנסת בהצעות לסדר היום בישיבה לציון נושא מיוחד.
ארבל אסטרחן: יושב ראש הכנסת רשאי לקבוע כי הצעות לסדר היום לפי סעיף קטן זה לא יבואו במניין ההצעות.
יריב לוין: וזה מה שנעשה בפרקטיקה.
ארבל אסטרחן: זה תמיד לנושא מיוחד.
תמר כנפו: בנושא ההצבעות זה שונה כי לא תמיד אתם מצביעים על הנושאים האלה.
ירדנה מלר-הורוביץ: הנוהג שהתגבש היה שאלה נושאים שאינם שנויים במחלוקת.
ירדנה מלר-הורוביץ: אם הם אינם שנויים במחלוקת, אם אלה הצעות חוק שהממשלה תומכת בהם, אפשר לעשות הנמקה מהמקום וזה לא במכסה.